הבינלאומי יאפשר לרכוש תעודות סל מנייתיות באמצעות הוראת קבע - כללי - הארץ
הבינלאומי יאפשר לרכוש תעודות סל מנייתיות באמצעות הוראת קבע
>> לאחר שקיבל אישור מרשות ניירות ערך, השיק השבוע הבנק הבינלאומי מוצר המאפשר ללקוחותיו לרכוש תעודות סל מנייתיות באמצעות הוראת קבע חודשית. הבינלאומי, בניהולה של סמדר ברבר צדיק, הוא הבנק הראשון במערכת הבנקאות שביקש אישור להעניק שירות זה.
בשלב ראשון ניתן יהיה לרכוש באמצעות הוראת קבע תעודות סל על שני מדדי המניות: מדד תל אביב 100 ומדד תל אביב 25 (המעו"ף). לפי הערכות, בנקים נוספים עשויים לפנות בתקופה הקרובה לרשות ניירות ערך לקבלת אישור לשווק שירות זה.
בבינלאומי ציינו כי השירות מיועד להפקדות בסכום מינימלי של 500 שקל מדי חודש, וכי תיגבה עמלת מינימום מופחתת של 7 שקלים לכל פעולה - הנמוכה מדמי הניהול הנגבים בקרנות נאמנות. נוסף על כך, ניתן יהיה לבצע שינויים בהוראת הקבע בכל חודש לפי טעמי הלקוח וצרכיו. במסגרת השינויים ניתן יהיה לשנות את סכום ההפקדה, לעבור לתעודת סל אחרת וכמו כן לבטל את הוראת הקבע.
בעקבות השקת המוצר אמרה אלה גולן, סגנית מנהל חטיבת נכסי לקוחות בבינלאומי: "הבינלאומי רואה חשיבות רבה בטיפוח ערכי החיסכון ארוך הטווח ומעמיד לרשות הלקוחות מגוון מוצרי חיסכון והשקעה. כבנק מוביל בתחום שוק ההון מנצל הבנק את יתרונו בתחום ומציע מוצרים ייחודיים וחדשניים גם בתחום החיסכון הארוך.